Σεπόλια

Τα Σεπόλια είναι συνοικία της Αθήνας που βρίσκεται βορειοδυτικά του κέντρου της πόλης. Συνορεύει με τις συνοικίες των Κάτω Πατησίων, του Αγίου Νικολάου και του Κολωνού. Διασχίζεται, μεταξύ άλλων αρτηριών, από την οδό Λιοσίων.

Συγκοινωνίες 
Από τα Σεπόλια διέρχεται η γραμμή 2 του μετρό και η περιοχή εξυπηρετείται από τον σταθμό Σεπολίων.

Παλαιότερα εξυπηρετούνταν και από τον σταθμό προαστιακού Θυμαράκια και από το τραμ 8 στον Άγιο Μελέτιο.

Ιστορική αναδρομή και προέλευση της ονομασίας 
Τον 19ο αιώνα τα Σεπόλια ήταν χωριό της Αττικής, διακριτό γεωγραφικά από την Αθήνα. Στην απογραφή του 1879 είχαν πληθυσμό 278 κατοίκους.  Η ονομασία της περιοχής προήλθε από παραφθορά στη Νεοελληνική της αρχαίας έκφρασης έσω πόλις (Εσω-πόλια --> Εσπόλια --> Σεπόλια), όπως το έσω αλώνια έγινε εσάλωνα και στο τέλος Σάλωνα.

Στα 1870 ανεγείρεται στη συνοικία του Κολωνού στα δυτικά των Σεπολίων ο ναός του Αγίου Μελετίου.

Αθλητισμός

Α.Σ. Άφοβος Σεπολίων 
Ο Αθλητικός Σύλλογος Άφοβος Σεπολίων ιδρύθηκε το 1936 στη συνοικία Σεπόλια των Αθηνών. Τα χρώματα του συλλόγου είναι το μπλε και το άσπρο και ως έδρα χρησιμοποιεί το γήπεδο της Ακαδημίας Πλάτωνος με συνθετικό χλοοτάπητα και φωτισμό, χωρητικότητας 150 θεατών.

Είναι από τα πιο παλιά ερασιτεχνικά Αθλητικά Σωματεία της Αθήνας και λειτουργεί ανελλιπώς από το 1936 μέχρι σήμερα.  Είναι μέλος της  Ένωσης Ποδοσφαιρικών Σωματείων Αθηνών (Ε.Π.Σ.Α.) και όλα τα ποδοσφαιρικά τμήματα του σωματείου συμμετέχουν στα επίσημα πρωταθλήματα και διοργανώσεις της ένωσης.

Την περίοδο 2012-13 αγωνίσθηκε στον πρώτο όμιλο της Β΄ Κατηγορίας και κατέκτησε την άνοδό του, για πρώτη φορά στα χρονικά, για την Α΄ Κατηγορία Αθηνών. Την αγωνιστική περίοδο 2011-12 είχε ανακηρυχθεί πρωταθλητής στον τρίτο όμιλο της Γ΄ Κατηγορίας της Ε.Π.Σ. Αθηνών, ενώ και το 2008-09 είχε κερδίσει την άνοδο από τη Γ΄ στη Β΄ Κατηγορία.

Ιστορική διαδρομή 
1936 ίδρυση του "Α.Σ. Άφοβος Σεπολίων" 
Περίοδος 1937-38. Ένταξη του Σωματείου στην ΕΠΣ Αθηνών. 
Περίοδος 1938-39. Γ΄ Κατηγορία ΕΠΣ Αθηνών. 
Περίοδος 1939-40. Γ΄ Κατηγορία ΕΠΣ Αθηνών. 
Τις περιόδους από 1941-42 έως 1943-44 δεν διεξήχθησαν πρωταθλήματα λόγω της γερμανικής κατοχής.
Περίοδος 1945-46. Β΄ Κατηγορία ΕΠΣ Αθηνών. 
Περίοδος 1946-47. Β΄ Κατηγορία ΕΠΣ Αθηνών. 
Περίοδος 1949-50. Β΄ Κατηγορία ΕΠΣ Αθηνών. 
Περίοδος 1959-60. Β2 Κατηγορία ΕΠΣ Αθηνών. 
Περίοδος 1969-70. Α όμιλος, Β΄ Κατηγορία ΕΠΣ Αθηνών. 
Περίοδος 1979-80. Β όμιλος, Β΄ Κατηγορία ΕΠΣ Αθηνών. 
Περίοδος 2011-12. Πρωταθλητής στον Γ Όμιλο της Γ΄ Κατηγορίας της ΕΠΣ Αθηνών.
Περίοδος 2012-13. Άνοδος στην Α΄ Κατηγορία της ΕΠΣ Αθηνών.

Α.Ο. Τρίτων 
Ο Αθλητικός Όμιλος Τρίτων είναι αθλητικός σύλλογος που δραστηριοποιείται στην καλαθοσφαίριση και έχει επίσημο ίδρυσης το 1942. Ιδρύθηκε κατά την περίοδο της Κατοχής από μια ομάδα αθλητών του Πανελληνίου και οφείλει την ονομασία του στο υποβρύχιο Τρίτων, το οποίο βυθίστηκε από τους Ιταλούς κατά τη διάρκεια του Β’ Παγκοσμίου Πολέμου.

Μέχρι και σήμερα έχει σταθερή πορεία έχοντας στο παρελθόν αγωνιστεί και στα πρωταθλήματα της Α' Εθνικής και Β' Εθνικής. Πρώτη έδρα του αποτέλεσε ένα ανοικτό γήπεδο επί της οδού 3ης Σεπτεμβρίου κοντά στην Πλατεία Βικτωρίας και τη δεκαετία του 1960 μεταφέρθηκε στα Σεπόλια.

Προσωπικότητες 
 Γιάννης Αντετοκούνμπο, καλαθοσφαιριστής, πρωταθλητής 2021 ΝΒΑ με τους Μιλγουόκι Μπακς.
 Θανάσης Αντετοκούνμπο, καλαθοσφαιριστής NBA
 Κώστας Αντετοκούνμπο, καλαθοσφαιριστής NBA
 Κώστας Αρβανίτης, δημοσιογράφος και ευρωβουλευτής
 Δημήτρης Κοντομηνάς, επιχειρηματίας
 Άγγελος Μενδρινός, αθλητικογράφος
 Νίκος Παππάς, καλαθοσφαιριστής
Θάνος Τζούρτζι, επιστήμονας
 Αργύρης Χιόνης, ποιητής και συγγραφέας
Thug Slime, ράπερ

Παραπομπές

Εξωτερικοί σύνδεσμοι 

 Α.Σ. Άφοβος
 Ερασιτεχνικό Ποδόσφαιρο, Άφοβος

Συνοικίες και περιοχές Αθήνας